**Anotācija likumprojektam**

**"Grozījumi likumā "Par valsts pensijām""**

**1. Kādēļ likums ir vajadzīgs?**

* 1. **likumprojekta nepieciešamība**

Uzsākot kopdzīvi vai izveidojot kopīgu saimniecību, starp divām pilngadīgām personām var veidoties ciešas personiskas attiecības, kuru pamatā ir savstarpēja atbildība, rūpes vienam par otru, lojalitāte, sapratne un cieņa. Latvijas Republikas Satversme prasa nodrošināt šo attiecību juridisku, ekonomisku un sociālu aizsardzību. Šobrīd pastāvošais tiesiskais regulējums minēto aizsardzību nenodrošina visos šo attiecību gadījumos.

Ievērojot minēto, ir izstrādāts likumprojekts "Grozījumi likumā "Par valsts pensijām"" (turpmāk - likumprojekts), kas kopā ar likumprojektu "Grozījumi Notariāta likumā", likumprojektu "Grozījumi Fizisko personu reģistra likumā" un citiem saistītiem likumprojektiem vērsts uz šo attiecību juridiskās, ekonomiskās un sociālās aizsardzības nodrošināšanu.

Likumprojekts stāsies spēkā vienlaikus ar grozījumiem Fizisko personu reģistra likumā par ziņu par partnerību vai tās izbeigšanu iekļaušanu Fizisko personu reģistrā 2024. gada 1. jūlijā. Līdz ar minētajiem grozījumiem stāsies spēkā arī saistīti grozījumi Notariāta likumā, Maksātnespējas likumā, likumā "Par iedzīvotāju ienākuma nodokli", likumā "Par interešu konflikta novēršanu valsts amatpersonu darbībā", likumā "Par valsts sociālo apdrošināšanu" un likumā "Par valsts pensijām".

* 1. **paredzētie grozījumi**

Likumprojekts paredz noteikt papildinājumus attiecībā uz valsts pensijas piešķiršanai nepieciešamo apdrošināšanas stāžu. Pašlaik likuma "Par valsts pensijām" 9. pants cita starpā paredz, ja apdrošināšanas iemaksas izdarītas no valsts pamatbudžeta, apdrošināšanas stāžu veido arī šādi apdrošināšanas iemaksu periodi:

* laiks, kad persona, kuras laulātais (kam piešķirts diplomātiskais rangs saskaņā ar "Diplomātiskā un konsulārā dienesta likumu") pilda diplomātisko un konsulāro dienestu ārvalstīs, uzturas attiecīgajā ārvalstī kā diplomātisko un konsulāro dienestu pildošas personas laulātais;
* laiks, kad persona, kuras laulātais pilda militārā dienesta pienākumus ārpus valsts, izņemot gadījumus, kad šis karavīrs piedalās starptautiskajā operācijā, militārajās mācībās, manevros vai atrodas komandējumā, uzturas ārvalstī kopā ar laulāto;
* laiks, kurā persona uzturas attiecīgajā ārvalstī kā Eiropas Savienības Aģentūras tiesu iestāžu sadarbībai krimināllietās (*Eurojust*) pārstāvja vai sakaru virsnieka laulātais.

Likumprojekts paredz, ka minētie apdrošināšanas iemaksu laika periodi attiecināmi arī uz personām, par kurām Fizisko personu reģistrā ir iekļautas ziņas par partnerību.

Likumprojekts arī paredz, ka personai, ar kuru ar pensijas saņēmējam ir partnerība, ir tiesības saņemt nesaņemtās pensijas izmaksu un saņemt pabalstu sakarā ar pensijas saņēmēja nāvi.

1. **Kāda var būt likuma ietekme uz sabiedrības un tautsaimniecības attīstību?**

Likums nodrošinās, ka partnerību reģistrējušu personu attiecības tiks atbilstoši tiesiski aizsargātas. Tāpat likums sekmēs šādu personu sociālā un ekonomiskā atbalsta pasākumus.

1. **Kāda var būt likuma ietekme uz valsts budžetu un pašvaldību budžetiem?**

Likumprojekts radīs papildu izdevumus valsts budžetam, jo būs nepieciešams izmaksāt nesaņemto pensiju un pabalstu sakarā ar pensijas saņēmēja nāvi, taču prognozējams, ka šī ietekme būs neliela.

1. **Kāda var būt likuma ietekme uz spēkā esošo tiesību normu sistēmu?**

Likumprojekts saistīts ar likumprojektu "Grozījumi Notariāta likumā", kas ievieš notariālus aktus par partnerību vai tās izbeigšanu. Likumprojekts saistīts arī ar likumprojektu "Grozījumi Fizisko personu reģistra likumā", kas cita starpā paredz Fizisko personu reģistrā iekļaut ziņas par partnerību.

1. **Kādām Latvijas starptautiskajām saistībām atbilst likumprojekts?**

Likumprojekts šo jomu neskar.

1. **Kādas konsultācijas notikušas, sagatavojot likumprojektu?**

Sagatavojot likumprojektu, notika konsultācijas ar Tieslietu ministriju, Labklājības ministriju un organizācijas "Dzīvesbiedri" pārstāvjiem.

1. **Kā tiks nodrošināta likuma izpilde?**

Likuma izpilde tiks nodrošināta saskaņā ar likumā un normatīvajos aktos noteikto kārtību un jau ar esošo valsts institūciju palīdzību. Jaunu institūciju dibināšana nav nepieciešama.